En ny mand skal nu stå i spidsen for By og Land, der blev centrum for Skandalesagen om udbygningsaftaler.

Tre advokatundersøgelser, to fyringer og et potentielt hav af sagsansæg forude. Skandalesagen om udbygningsaftaler i Aalborg Kommune har kostet millioner af skattekroner, efter kommunen i 30 tilfælde brød reglerne og handlede særdeles kritisabelt. Sagen betød blandt andet, at Anders Fokdal, direktør i by- og landskabsforvaltningen, og stadsarkitekt Peder Baltzer Nielsen blev fritstillet. Nu - over et halv år efter - har Aalborg Kommune landet en ny direktør til By og Land, der var centrum for udbygningssagen. Arvtageren bliver 42-årige Alvaro Arriagada som ny direktør. Han kommer med flere års erfaring fra det politiske maskinrum i Aarhus Kommune, hvor han har været chef for Budget og Planlægning i Borgmesterens Afdeling. I skandalesagen om udbygningsaftalerne har flere bygherrer følt sig tvunget til at acceptere aftaler og betale for projekter i millionklassen som en forudsætning for, at Aalborg Kommune ville behandle deres sager og gå videre med lokalplanen for deres projekter. Medarbejderne blev blandt andet afhørt af advokatfirmaer, og sagen endte med en sønderlemmende kritik og en borgmester, der ydmygt måtte sige undskylde over for borgerne. Det bliver nu  Alvaro Arriagadas opgave at få By og Land på bennene igen efter den eksplosive sag, der placerede afdelingen i Aalborg Kommune midt i en mediestorm. Han går dog til den hårde opgave med gåpåmod. - I Aalborg Kommune ser jeg en rivende udvikling båret af en urbaniseringskraft, der ikke bremses af bump på vejen. Et naturligt centrum for en stor og vigtig landsdel og en kommune med store ambitioner for byudviklingen og med handlekraften til at sætte handling bag ordene. Det ser jeg meget frem til at blive en del af, siger Alvaro Arriagada.